題文丞相吟嘯集
作者：李謹思
朝代：宋

paragraphs: 南人不識兩膝貴，曲摺百態卑且勞。
斯人護膝不護頭，故以頸血霑君刀。
蟠胸孤憤擘不碎，殺氣千丈纏旌旄。
援桴親鼓盡南海，背水更用蜑丁鏖。
俘來吮血語神語，咄咄尚與天爭豪。
須臾赤日減顔色，玄雲莾莾風颼颼。
或言巨靈收拾付真宰，讀罷拊臆生長號。
又言豐隆列對愁絕，疾指玉鞭鞭六鼇。
雨瓢倒翻水怪舞，斗樞橫軋天籟號。
憐伊肝膽苦復苦，亦見曩昔真離騷。
劫灰滿地莫掛眼，蓬萊雖遠容輕舠。
長巨人癘鬼尚堪戰，儘閑未許飛仙遨。
乃言興廢在爾不吾與，吾死吾主吾焉逃。
魯叟聞言拍手笑，斯人六經爲骨爲皮毛。
斯人捲取六經去，空將贋本傳兒曹。